钦定古今图书集成/明伦汇编/官常典/第324卷 > 《让五兵尚书表》陈徐陵
## 钦定古今图书集成/明伦汇编/官常典/第324卷 > 《让五兵尚书表》陈徐陵

臣闻仲尼大圣，犹云书不尽言；士衡高才，常称“文不
逮意。”臣比哀痾自积，思绪茫然，频托朋游，为裁章表，
虽复陈琳健笔，未尽愚怀；孙惠辞人，颇加烦饰。所以
高天缅邈，弗降昭回，瞻拜丝纶，更增忧惫。臣虽不敏，
弱冠登朝，伊昔承华，豫游多士，晚逢兴运，爰滥宠私。
尔时四郊多垒，七雄分争，国家制度，日不暇给。赵宫
论受命之宜，随邑奏升坛之礼。而参闻秘计，弗解单
于之兵；飞箭驰书，未动聊城之将。不期枚乘老叟，忽
降时恩；冯唐暮年，见申明主，擢宰京邑，朝坐棘林，遂
致洛阳无雨，非比长安多盗，其宜屏锢，用寘严科，犹
处名僚，久为叨窃。但著书天禄，虽如刘向，朔望登朝，
转同王隐，于其朽劣，尚可从容，司会《文昌》邈然非据。